РЕПУБЛИКА СРБИЈА

НАРОДНА СКУПШТИНА

Одбор за финансије, републички буџет

и контролу трошења јавних средстава

12 Број 06-2/219-12

25. октобар 2012. године

Б е о г р а д

З А П И С Н И К

12. СЕДНИЦЕ ОДБОРА ЗА ФИНАНСИЈЕ, РЕПУБЛИЧКИ БУЏЕТ

И КОНТРОЛУ ТРОШЕЊА ЈАВНИХ СРЕДСТАВА

ОДРЖАНЕ 23. ОКТОБРА 2012. ГОДИНЕ

Седница је почела у 9,10 часова.

Седницом је председавала Весна Ковач, председник Одбора.

Седници Одбора су присуствовали заменик председника Одбора, Радојко Обрадовић и чланови Одбора: Зоран Антић, Верољуб Арсић, Зоран Касаловић, др Милорад Мијатовић, Золтан Пек, Драган Томић и Момо Чолаковић и Мирјана Марјановић, Зоран Пралица и Бошко Ристић, заменици чланова Одбора.

Седници нису присуствовали чланови Одбора: Војислав Вујић, Жика Гојковић, мр Божидар Ђелић, Бојан Ђурић и Ђорђе Стојшић.

Седници је присуствовао народни посланик, др Владимир Маринковић, заменик члана Одбора.

Седници су присуствовали Александар Коцић и Предраг Алексић из Министарства финансија и привреде и Дејан Ласица из Министарства саобраћаја.

Радојко Обрадовић је пре утврђивања предложио допуну дневног реда тачком: Разно.

На предлог председавајуће, већином гласова (осам за, један уздржан) усвојен је следећи

Д н е в н и р е д

1. Разматрање Предлога закона о потврђивању Уговора о гаранцији (АД Железнице Србије: Рехабилитација пруга) између Републике Србије и Европске банке за обнову и развој, који је поднела Влада (број 340-2998/12 од 27. септембра 2012.године);

2. Разматрање Предлога закона о потврђивању Уговора о гаранцији (Пројекат унапређења водних система у Суботици) између Републике Србије и Европске банке за обнову и развој, који је поднела Влада (број 325-3103/12 од 5. октобра 2012.године);

3. Разматрање Предлога закона о потврђивању Споразума између Владе Републике Србије и Владе Грузије о сарадњи и узајамној помоћи у царинским питањима, који је поднела Влада (број 483-3119/12 од 6. октобра 2012.године);

4. Разно.

Пре преласка на расправу по тачкама дневног реда, Одбор је усвојио већином гласова (седам за, два уздржана) записник 11. седнице Одбора за финансије, републички буџет и контролу трошења јавних средстава.

**Прва тачка дневног реда** – Разматрање Предлога закона о потврђивању Уговора о гаранцији (АД Железнице Србије: Рехабилитација пруга) између Републике Србије и Европске банке за обнову и развој.

Дејан Ласица је рекао да се ради о аранжману који је вредан 95 милиона евра којим ће се извршити модернизација 140 км пруга на коридору-X, на укупно шест деоница на којима ће се након предвиђене модернизације пруга постићи брзина до 120 км/час, чиме ће се повећати конкурентност железнице у транспорту роба.

Одбор је у складу са чл. 155. став 3. и 170. Пословника Народне скупштине одлучио већином гласова (девет за) да предложи Народној скупштини да прихвати ПРЕДЛОГ ЗАКОНА О ПОТВРЂИВАЊУ УГОВОРА О ГАРАНЦИЈИ (АД ЖЕЛЕЗНИЦЕ СРБИЈЕ: РЕХАБИЛИТАЦИЈА ПРУГА) ИЗМЕЂУ РЕПУБЛИКЕ СРБИЈЕ И ЕВРОПСКЕ БАНКЕ ЗА ОБНОВУ И РАЗВОЈ, који је поднела Влада, у целини.

За известиоца Одбора на седници Народне скупштине одређена је Весна Ковач, председник Одбора.

**Друга тачка дневног реда -** Разматрање Предлога закона о потврђивању Уговора о гаранцији (Пројекат унапређења водних система у Суботици) између Републике Србије и Европске банке за обнову и развој.

Александар Коцић је истакао да је гаранција Републике предвиђена буџетом за 2012. годину, а предвиђа изградњу објеката за унапређење водних система у Суботици, стандардни су услови Европске банке за обнову и развој, маржа је 1%, кредит ће враћати општина Суботица, а предвиђено је 2.040.000 евра безповратне помоћи граду Суботици.

Одбор је у складу са чланом 155. став 3. и 170. Пословника Народне

скупштине одлучио већином гласова (11 за) да предложи Народној скупштини да прихвати ПРЕДЛОГ ЗАКОНА О ПОТВРЂИВАЊУ УГОВОРА О ГАРАНЦИЈИ (ПРОЈЕКАТ УНАПРЕЂЕЊА ВОДНИХ СИСТЕМА У СУБОТИЦИ) ИЗМЕЂУ РЕПУБЛИКЕ СРБИЈЕ И ЕВРОПСКЕ БАНКЕ ЗА ОБНОВУ И РАЗВОЈ, који је поднела Влада, у целини.

За известиоца Одбора на седници Народне скупштине одређена је Весна Ковач, председник Одбора.

**Трећа тачка дневног реда -** Разматрање Предлога закона о потврђивању Споразума између Владе Републике Србије и Владе Грузије о сарадњи и узајамној помоћи у царинским питањима, који је поднела Влада (број 483-3119/12 од 6. октобра 2012.године).

Предраг Алексић је ракао да се ради о типком споразуму који ће омогућити да царински органи земаља уговорница пруже помоћ једна другој, применом ових царинских прописа предупређује се кријумчарење, олакшава међусобни робни промет и пружа помоћ у складу националним прописима земаља уговорница.

Одбор за финансије, републички буџет и контролу трошења јавних средстава разматрио је и одлучио у складу са чл. 155. став 3. и 170. Пословника Народне скупштине већином гласова (11 за) да предложи Народној скупштини да ПРЕДЛОГ ЗАКОНА О ПОТВРЂИВАЊУ СПОРАЗУМА ИЗМЕЂУ ВЛАДЕ РЕПУБЛИКЕ ГРУЗИЈЕ О САРАДЊИ И УЗАЈАМНОЈ ПОМОЋИ У ЦАРИНСКИМ ПИТАЊИМА, који је поднела Влада, у целини.

За известиоца Одбора на седници Народне скупштине одређена је Весна Ковач, председник Одбора.

**Четврта тачка дневног реда –** Разно.

Радојко Обрадовић је истакао да је Државна ревизорска институција у последњих пет година извршила ревизију ЗР буџета Републике Србије за 2008, 2009. и 2010. годину, више од 10 ревизија локалних самоуправа, 15-20 ревизија министарстава и 10-15 ревизија локалних јавних предузећа. Државна ревизорска институција, може, према Закону, да поступа по налазима ревизије а Народна скупштина разматра њихове њихове извештаје без права одлучивања, с тим што надлежни Одбор Народне скупштине разматра извештаје ДРИ и даје препоруке, ако за то постоји потреба.

Често се у препорукама ДРИ сугерише измена или допуна неког закона, а расправа по препорукама у Народној скупштини би омогућила расправу и усвајање препорука, којима би се сугерисало Влади да изврши измене и допуне неких закона или израду нових законских решења.

Он је даље истакао да се из године у годину у извештајима о ревизији Државне ревизорске институције провлаче системски проблеми на које ова институција указује, који би требало да се у народном периоду отклоне. До сада Народна скупштина није разматрала ни усвајала извештаје ДРИ и препоруке Одбора.

Неколико препорука се провлаче из године у годину у извештајима ДРИ и указују на:

- недовољан или никакав рад буџетске инспекције, која би требала да се формира и на локалу;

- непостојање јединствене евиденције државне имовине;

- неорганизовану интерну контролу и интерну ревизију у институцијама;

- проблеме у сфери јавних набавки;

- проблеме у примени различитих методологија евидентирања и исказивања стања јавног дуга и т. д.

Након излагања, Радојко Обрадовић је предложио да Одбор формира пет радних група са по три члана и то за разматрање извештаја ДРИ о ревизији: јавних предузећа на локалу; локалних самоуправа; министарстава; ЗР буџета Републике Србије за 2008, 2009, 2010. и 2011.годину и извештаја за АП Војводину.

Одбор за финансије, републички буџет и контролу трошења јавних средстава је закључио, већином гласова, да се на једној од наредних седница Одбора образују радне групе за анализу извештаја ДРИ и припрему извештаја и препорука Одбора за Народну скупштину.

Седница је завршена у 9,35 часова.

Тонски снимак седнице Одбора је саставни део овог записника.

за СЕКРЕТАР ОДБОРА ПРЕДСЕДНИК ОДБОРА

Драгица Крстић-Пурешевић Весна Ковач